Timbroù Antilhez Danmark

An inizi Santa Cruz, Saint Thomas, Saint John ha Water Island a yae d’ober Inizi Gwerc’h Danat er Mor Karib, e reter da Puerto Rico. Goude bezañ tremenet etre daouarn Spagn, Bro-C'hall, an Izelvroioù, Breizh-Veur, marc'heien Malta, ha Brandenburg (Prusia), e teuas an inizi dindan beli Danmark a-benn ar fin e 1733 ha 1754. E 1916 e voe gwerzhet an drevadenn d'ar Stadoù-Unanet. Adanvet e voent Inizi Gwerc'h ar Stadoù-Unanet.


Embannet e oa bet timbr-post kentañ an Antilhez danat e 1856. Tost tre e oa e stumm ouzh timbroù Danemark ar bloaz-se, da lavaret eo karrezek, o kinnig ur gurunenn loreet. An talvoud-gwerzh a save da 3 cent avat (pa oa 2,4,8,16 cent e Danemark, ha ruz-ane e liv (glas pe melen e Danemark). Moullet e oa bet war baper azvelen. Kroazlinennet (ar burelaj) e oa foñs an timbroù gant linennoù melen.E 1866 e voe graet un eil voulladur war baper gwenn, ha kemmet tu ar burelaj. Kranellet e voe an timbroù e 1872.

Goude 1873 e veze meneget anv an drevadenn war an timbroù : Dansk Vestindiske oer (1873) ha Dansk Vestindien(1900-1916). 

Gant ma oa diaes pourvezañ alies trevadennoù ar broioù pell e veze dreistmoullet timbroù gant melestradurezh ar Postoù. E 1895 ha 1902 e voe moullet 10 cents 1895, 2 cents 1902 ha 8 cents 1902 war an timbroù bet savet a-ziagent.

Timbroù unliv 1 cent ha 5 cent a voe embannet e 1900 evit doujañ da reolennoù UPU.

Adal ar bloaz 1905 e teuas er-maez rummadoù gant poltred roueed Danemark : Christian IX (1905), Frederik VIII (1907) ha Christian X (1915). Porzh Saint-Thomas a voe danvez un timbr a vent vrasoc’h e 1905.

Gwerzhet e voe an inizi da Stadoù-Unanet e 1916. Timbroù ar Stad-se a vez graet ganto hiviken.

Gallery

 Pennad kar 
 Timbroù Danmark

Antilhez Danmark,Timbroù
Antilhez Danmark